Attenziun! Nano!

Anita Simeon

Ils dis vegnan pli lungs, las temperaturas pli autas, dapertut entschaiva puspè la vita - ussa èsi temp per mes schrebertin. A Turitg es ti gia in dals privilegiads sche ti has in toc terrain nua che ti pos tschentar tias atgnas rischmelnas, sentir tes flurs sulegl a crescher ed has in plaz nua che ti pos far ina flotta grillada, senza che la sbava dal chaun da tes vischin na sgutta betg dal balcun sura. Sche ti has anc il cletg che quel paradis sa chatta insanua sin in "culm" nua che ti n'has betg da temair ch'il proxim tren detta or da las rodaglias na manca nagut pli per tes cletg.

Insanua tranter cardifiol e gladiolas sa chatta segiramain er in da quels rambottels, che tegna ina laterna en maun, in badigl sin givè u ina capriola sut bratg - in nanin. Optimalmain è el da terracotga, pertge in da plastic n'ha nagin'olma. Muntada ha el tutti na - e gea er el in da quels gnoms che èn daventads simbols per la vista dal mund burgaisa, bornada, stretga, pitschna. Il bünzli lascha salidar.

Il davos temp han ins adina puspè pudì leger en las gasettas da la front da deliberaziun da nanins. Ses commembers han engulà ventg nanins da l'exposiziun en il Bois de Boulogne. Els pretendan lila serrada da quella sgarschaivla exposiziun e la deliberaziun da tut ils nanins arrestads."

Perquai èsi pli prudent da tegnair ils nanins en salv questa stad. Pertge sch'ils umens mascrads stattan tuttenina davant la saiv èsi memia tard. Da l'autra vart èsi er da star precaut che la populaziun da nanins na vegnia betg memia gronda, uschiglio savessan els surprender il timun - sch'els n'han betg gia fatg quai!?